b'\n_START_ARTICLE_\nNarva Issanda \xc3\x9clest\xc3\xb5usmise peakirik\n_START_PARAGRAPH_\nNarva Issanda \xc3\x9clest\xc3\xb5usmise peakirik (vene keeles \xd0\x9d\xd0\xb0\xd1\x80\xd0\xb2\xd1\x81\xd0\xba\xd0\xb8\xd0\xb9 \xd0\x92\xd0\xbe\xd1\x81\xd0\xba\xd1\x80\xd0\xb5\xd1\x81\xd0\xb5\xd0\xbd\xd1\x81\xd0\xba\xd0\xb8\xd0\xb9 \xd0\xba\xd0\xb0\xd1\x84\xd0\xb5\xd0\xb4\xd1\x80\xd0\xb0\xd0\xbb\xd1\x8c\xd0\xbd\xd1\x8b\xd0\xb9 \xd1\x81\xd0\xbe\xd0\xb1\xd0\xbe\xd1\x80) on \xc3\xb5igeusu kirik Narvas aadressil Bastrakovi 4._NEWLINE_Kirik ehitati aastatel 1890\xe2\x80\x931898 arhitekt Paul Alischi projekti j\xc3\xa4rgi. Tegu on ainsa neob\xc3\xbctsantsi stiilis sakraalehitisega Eestis. Kirik p\xc3\xbchitseti 17. novembril 1896. Nurgakivipaneku tseremoonia toimus kuus aastat varem,\xc2\xa05. augustil 1890. Tseremooniat toimetas Riia ja Miitavi piiskop Arseni (Brjantsev). Sellel s\xc3\xbcndmusel osalesid keisrid Aleksander III ja Wilhelm II, kellel toimus samal ajal Narvas ametlik kohtumine. Tseremoonial pani kirikule nurgakivi Aleksander III._NEWLINE_Kirikuhoonet ja selle juures paiknevat kinnistut kasutab Moskva Patriarhaadi Eesti \xc3\x95igeusu Kiriku Narva Issanda \xc3\x9clest\xc3\xb5usmise Peakiriku Kogudus._NEWLINE_Kiriku eesnik on Narva ja Peipsiveere piiskop Lazar._NEWLINE_Kirikus on Narva Znamenja kirikust p\xc3\xa4rit Jumalaema Tunnust\xc3\xa4he ikoon._NEWLINE_Kirik on arvele v\xc3\xb5etud ehitism\xc3\xa4lestisena.'